Willelmus, Dei gratia Senonensis archiepiscopus, apostolice sedis legatus, dilectis in Christo filiabus, priorisse, totique capitulo de Crisenone, salutem in Domino. Ex multorum relatione cognovimus quod reditus vestri multitudini que ad vos confluit, nullatenus sufficere possunt. Volentes autem utilitati ecclesie vestre providere, statuimus ne numerus sanctimonialium ultra centenarium aliquo modo in ecclesia vestra protendatur. Inhibemus ergo, sub anathematis intentatione, ne quis huic nostre institucioni ausu temerario obviare presumat, salva in omnibus sedis apostolice auctoritate.